Għalfejn kienu jgħajjtulha 'Ġeneni' (jew ġieli Ginny) ma nafx. Isimha kien Giovanna. L-iktar teorija plawsibbli hi li 'Ġeneni' ġejja mill-Franċiż 'Jeanine', iżda niddubita kemm il-Franċiż kien 'lingua franca' ġewwa Birkirkara fejn trabbiet. Iva, in-Nanna Giovanna kienet Karkariża D.O.K., u bħal kull Karkariż/a kellha Alla għaliha. Nemmen li l-Mulej kultant għandu sens ħelu t'ironija, għax laqqa' lin-nanna Giovanna ma' ċertu Antonio, ġuvni edukat u ħawtiel...mill-Belt. U filwaqt li l-Ispirtu s-Santu kattar bil-bosta id-don tal-Biża t'Alla ġewwa n-nannu, donnu ddeċieda li lin-nanna jtiha iktar id-doni tal-Għerf u x-Xjenza. B'hekk trabbejt b'nannu rett u skrupluż u nanna teoloġikament avventuruża. 'Fil-Bibbja hemm miktub...' kien iħobb jibda n-nannu meta jrid jagħmel xi punt morali importanti. In-nanna kienet tkun pronta twieġeb b'ħanġra kbira mill-kċina, 'Il-Bibbja tiegħi mhux hekk tgħid!' Għandi s-suspett li l-Bibbja tan-nanna mhux talli xi erba' kotba aktar mill-verżjoni approvata mill-Vatikan, iżda anke Appendiċi twal u dettaljati u reviżjonijiet annwali. Ma rridkomx taħsbu li nannti kienet xi mara bla morali jew bla twemmin. Kienet mara u omm ta' vera, daqs kemm kien in-nannu raġel u missier ta' vera. Kellha biss filosofija daqxejn iktar prattika tal-ħajja. In-Nanna kienet iktar tal-iskola Aristotleana...in-nannu iktar tal-iskola Platonika, u għexu ħajjithom bħall-affresk ta' Raffaello fil-Vatikan, f'disputa eterna u meqjusa. Allegorija tan-Nanniet! (B'apoloġija lil Raffaello) In-nanna kien l-hena tagħha tintasab fuq siġġu fuq l-għatba tal-bieb fl-iljieli sajfin tara l-ħajja għaddejja, u jien ħdejha nismagħha tirrakonta. Fost ir-Rużarju obbligatorju u xi kurunella interminabbli, kienu jispuntaw stejjer fantastiċi ta' nies twajba u eżemplari li għexu ħajja tajba. Kultant jieqaf xi proxxmu jsellem u jgħidu kelmtejn, u jibqgħu sejrin għal triqithom. U eżatt kif jilwu mal-kantuniera... 'Kuljum issajjarlu l-brodu lir-raġel...' 'Aħjar tmur taħsel ħasla 'l dawk it-tfal, mhux tħallihom imġiddmin qishom iltiema' u lista twila ta' fatti bijografiċi fuq uħud mill-ġirien. Leħen irqiq kien dejjem jgħidli, 'mhux sew tgħid fuq in-nies' sakemm għaddew is-snin u dak kollu li kienet tgħidli sibt li hu minnu. U tgħallimt iktar fuq il-ħajja minn dawn l-istejjer milli mill-lezzjonijiet tad-duttrina. L-istejjer kienet tixrobhom bħal sponża. Ma nafx kemm-il radju dramm u telenovela kelli nissaporti fil-ħafna jiem li kont inqatta għand in-nanniet. Kien hemm żmien fejn kont sirt espert f' . U darba waqt li raġel bjond kien qed jipprova jistupra kollega fl-uffiċju tad-dar tal-moda Forrester Creations, nannti lemħet imqass fuq l-iskrivanija, u bħal donnu daħal xitan fiha ntefgħet tgħajjat mal-kaxxa tat-televixin, 'Ejja....ejjjjaaa aqbad dak l-imqass u aqtagħhomlu barra x'int tistenna!' U wara li kkalmat daret fuqi u qaltli, 'Dawn mhux vera ta...ħmerijiet!' Il-ħajja vera nannti tafha sew. Trabbiet fil-faqar u rat il-gwerra. Tejjġet fl-1941 u welldet l-ewwel iben fix-xelter f'Ġunju tal-1942. In-nannu kien jaħdem fis-servizz, u ħuta kienu baħrin man-Navy. Iżda la l-Faxxisti u lanqas in-Nazisti ma kienu għalija għadu kbir daqs il-kunjata. Qatt ma rrakuntatli wisq fuq din l-imbierka kunjata. L-istejjer ta' mibgħeda ma kinux il-favoriti tagħha. Naf biss li din il-kunjata ma riditx la lilha u lanqas lill-oħtha (li żżewġet lil ħu n-nannu). U kienet tieħu kull okkażżjoni biex tfakkarhom kemm tobgħodhom. Iżda Ħadd wara Ħadd...tasal ta' kulħadd. U darba nannti u oħtha kienu mexjin fit-triq u ħarġet il-kunjata u fost ħafna kliem ħażin ippuntat lejn borża żibel biex tagħmel il-punt li 'intom żibel'. U għalqet il-bieb, taha attakk ta' qalb, u mietet tal-post bejn il-bieb u l-antiporta bir-riħa taż-żibel m'idejha. In-nanna darba qerritli li 'm'għandek tifraħ bid-deni ta' ħadd...iżda kemm fraħna jien u oħti dakinhar.' Iż-żwieġ tan-nanniet dam sitting sena u fuqhom. Sittin sena. F'dawn iż-żminijiet ta' relazzjonijiet qas ħadd joħlomha. Ma kienx żwieġ faċli. Iż-żwieġ qatt mhu faċli. Ma kienx żwieġ t'imħabba...kien żmien ieħor. Iżda forsi tgħallimt iktar fuq l-imħabba minnhom milli minn ħaddieħor. U nannti kellha wkoll il-filosofija tagħha taż-żwieġ: 'Iż-żwieġ bħal kejk kbir u sabiħ u tajjeb. Tarah, u tkun trid biċċa, u tieħu biċċa, u jgħoġbok. U tieħu biċċa oħra, u jkun tajjeb. U tgħid 'ħa nieħu biċċ'oħra', u tkompli tiekol...sakemm wara erbgħin sena tkun mhux xbajt minnu!' Il-Metafora taż-Żwieġ L-ewwel darba li qaxxart xagħri kelli xi sittax-il sena. Nannti kienet l-isptar għax kienet għamlet l-ewwel , u kif ratni tatni ħarsa. Għedt, 'hawn aħna...' Ftakru li għal nannti x-xagħar imqaxxar u t- kienu xi ħaġa tal-baħrin. Kif sabet sekonda weħidna, sejjħitli u qaltli, 'Ismagħni sew x'ser ngħidlek, jien tagħmel x'tagħmel inħobbok dejjem u għalija dejjem sabiħ tibqa', iżda b'dak ix-xagħar taf x'issib? Minn dawn...' u għamlet par qrun daqshiex b'idejha. M'erġajtx qaxxartu għal xi ħames snin. Lill-nannti ma qatlithiex il-gwerra, u lanqas l-inkwiet tal-ħajja. Żewġ u kanċer dgħajjfuha, iżda ma rebħuhiex. Rebaħha biss iż-Żmien. L-ikbar dispjaċir ta' ħajjti hu li ma kontx Malta meta ħallietna u lanqas ċans ninżel għall-funeral ma kelli. Iżda forsi aħjar hekk. Il-Mulej ried li niftakarha ħajja. U meta darba ġie l-kappillan ibierkilha d-dar skanta kif kellha biss erbat itfal u qallha, 'Ġeneni, meta ħa taħseb għall-iktar tfal?' qaltlu bla tlaqliq, 'Meta nara lilek b'erbat itfal, inġib jien il-ħames wieħed.' U l-kappillan telaq il-barra bla kliem.
Il-Vanġelu tan-Nanna Ġeneni.